钦定古今图书集成/明伦汇编/交谊典/第028卷 > 《对酒怀里中诸同好》唐·时升
## 钦定古今图书集成/明伦汇编/交谊典/第028卷 > 《对酒怀里中诸同好》唐·时升

“济之沈沦者，家有常稔田。不能治生产，朝夕常燕闲。
甘泉贮屋后，美荫交堂前。茶香至日夕，围棋自穷年。
客来辄呼酒，五木锵锵然。所贵志意惬，何必致肥鲜。”
东风卷海水，震荡娄江。玉粒入洪涛。所忧粥与𫗴。
亦知性好客。何以得酒钱。咫尺行游地，欲往还迍邅。

其二

伯咸意落落，宾客常满堂。通达晓万事，要言不可忘。
肃焉老成人，而亦好壶觞。晋楚争盟主，申韩制令章。
我时在其间，得隽神扬扬。烈士惜暮年，读书城南庄。
“出门荫榆柳，临沼出𫚈鲂。田庐信可乐，奈此道路长。
忆昔酩酊饮，一月八九场。今此不十一，馀日多凄凉。”

其三

伯隅人如玉，文质烂有馀。纵令樵苏绝，岂与芝兰疏。
况乃陈鼎食，文窗夹绮疏。石阑凉风至，山阁霁雪初。
树色依几席，花香媚衣裾。应门谢高盖，入座多比庐。
易水清且泻，薏苡动盈车。北人善酿法，吴越不能如。
安得共一醉，以洗久郁纡。亭云西北征，伫立以踌躇。

其四

孺谷本清真，潇洒意遗俗。翩翩谢纨绮，咥咥亲醽醁。
室中治书郎，美者颜如玉。素手行深杯，朱唇度丽曲。
春寒同衾裯，夜半唤炬烛。一朝人事非，七尺如湿束。
宁辞案牍烦，幸免缧绁辱。忆昔过从时，光景何由赎。
岂不思同忧，事势多踯躅。纵有酒如泉，悒悒何能沃。